Steve sê sy seun 'sal moet leer' ná bakleiery | Netwerk24
Steve sê sy seun 'sal moet leer' ná bakleiery
Deur Marelize Barnard 08 Junie 2019 15:47
Steve Hofmeyr sê sy seun, Devon, "sal moet leer" nadat hy erg beseer is in 'n bakleiery by 'n kuierplek in Centurion.
Steve het Saterdag op Twitter sy seun vaderlik berispe. Hy het sy boodskap begin en dankie gesê vir almal wat omgee, en gesê Devon word Maandagoggend geopereer.
"Maar hy gaan hieruit MOET leer. Ek het ('n) vreeslose aktiviste nodig, maar vir aktivisme. Niks anders nie. Elders SAL hy nederig MOET leer bly," was Steve se woorde.
Hy voeg ook by Devon se aanvallers het oorboord gegaan.
Devon Hofmeyr Foto: Facebook
Devon is Donderdagaand erg aangerand buite die Platteland- dans- en diskoklub in Centurion, nadat daar klaarblyklik 'n onderonsie in die kuierplek ontstaan het.
Christo de Villiers, 'n kollega by Devon se veiligheidsonderneming, het Vrydag gesê Devon was in daardie stadium nog in die hoësorgeenheid van 'n hospitaal in Centurion met 'n gebreekte kakebeen en bloeding op die brein.
Daar is reeds berig Claudio de Jonge, een van die bestuurders by die kuierplek, het Vrydagmiddag gesê hy het nie self die voorval sien gebeur nie, maar op beeldmateriaal lyk dit asof Devon en nog mense in die klub in 'n onderonsie betrokke was.
Devon is gevra om die klub te verlaat, waarna die bakleiery buite die klub voortgegaan en vererger het.
Steve se aanhangers het met boodskappe van ondersteuning op sy Twitter-inskrywing gereageer.
* "Sterkte Steve ons dink aan hom!! Dankie vir die omgee pa wat jy is."
* "Ons almal was jonk, dinge gedoen sonder om aan gevolge te dink... sterkte daar."
* "Gelukkig kom saam met grysheid wysheid. Sterkte. Niks lekker as jou kinders onwel is nie."
* "Hy is jonk, Steve. Hardegat, maar sy hart is op die regte plek. Liefde en sterkte vir jou en jou gesin!"